《大若胡氏山楼》
清代·姚燮

高楼面海不半里，楼背群山抱迤逦。山青海翠归一楼，朝可看云暮看水。

水岚山气争晴雨，朝有啼鹃暮鸠语。鸠催山雨云入楼，云末残阳水阴吐。

雨声欲断闻水声，残阳转在山半明。回光到海水微紫，海末孤峦晚自青。

海峦平与山楼照，楼背群山让其峭。山叶随风入海飞，山萝羃槛秋灯窱。

灯风袅袅山烟冷，风定烟开摇月影。月冲海气射楼东，人坐楼西与山静。

倚楼酌月月满樽，樽中山影青浑浑。平吞海气挹山秀，腕底乍有鱼龙奔。

高歌不知天地小，和以山猿间海鸟。海鸟可狎猿可邻，吾欲吾生此乡老。

海云倏敛山月沈，愁来不寐还拥衾。孤楼独客当兹夕，山海茫茫万古心。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。